title: Sklep Sveta 2014/129/SZVP z dne 10. marca 2014 o spodbujanju evropske mreže neodvisnih skupin možganskih trustov za neširjenje orožja, v podporo izvajanju strategije EU proti širjenju orožja za množično uničevanje

text:
               12.3.2014

               SL

               Uradni list Evropske unije

               L 71/3

      SKLEP SVETA 2014/129/SZVP
   z dne 10. marca 2014
   o spodbujanju evropske mreže neodvisnih skupin možganskih trustov za neširjenje orožja, v podporo izvajanju strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 26(2) in 31(1) Pogodbe,
   ob upoštevanju naslednjega:

               (1)

               Evropski svet je 12. decembra 2003 sprejel strategijo EU proti širjenju orožja za množično uničevanje (v nadaljnjem besedilu: strategija EU za neširjenje WMD), ki v poglavju III vsebuje seznam ukrepov, ki bi jih bilo treba sprejeti v Uniji in tretjih državah za preprečevanje tovrstnega širjenja.

               (2)

               Unija dejavno izvaja strategijo EU za neširjenje WMD in ukrepe iz poglavja III navedene strategije, kot je vzpostavitev potrebnih struktur v Uniji.

               (3)

               Svet je 8. decembra 2008 sprejel sklepe in dokument z naslovom „Nove smernice za ukrepanje Evropske unije proti širjenju orožja za množično uničevanje in njegovih izstrelitvenih sistemov“ (v nadaljnjem besedilu: nove smernice za ukrepanje), v katerem je navedeno, da širjenje orožja za množično uničevanje ostaja eden največjih varnostnih izzivov in da je politika neširjenja bistven del skupne zunanje in varnostne politike (SZVP).

               (4)

               Svet v novih smernicah za ukrepanje poziva pristojne sestave in telesa Sveta, Komisijo, druge institucije ter države članice, naj na podlagi zadevnega dokumenta sprejmejo konkretne nadaljnje ukrepe.

               (5)

               Svet v novih smernicah za ukrepanje poudarja, da bi se lahko pri ukrepanju Unije proti širjenju orožja oprli na nevladno mrežo za neširjenje orožja, v kateri bi sodelovale zunanjepolitične ustanove in raziskovalni centri, specializirani za strateška področja Unije, pa tudi na koristne mreže, ki že delujejo. V takšno mrežo bi lahko vključili ustanove v tretjih državah, s katerimi je Unija vzpostavila poseben dialog o neširjenju orožja.

               (6)

               Evropski svet je na zasedanju 15. in 16. decembra 2005 sprejel strategijo EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom (v nadaljnjem besedilu: strategija EU za SALW), v kateri so določene smernice za ukrepanje Unije na področju osebnega in lahkega orožja. V strategiji EU za SALW je navedeno, da nedovoljeno kopičenje osebnega in lahkega orožja in pripadajočega streliva ter trgovina z njim resno ogroža mednarodni mir in varnost.

               (7)

               Eden od namenov strategije EU za SALW je spodbujati učinkovito večstranskost, da se vzpostavijo mehanizmi – bodisi mednarodni ali regionalni bodisi v Uniji in njenih državah članicah – za preprečevanje ponudbe in destabilizirajočega širjenja osebnega in lahkega orožja ter pripadajočega streliva.

               (8)

               Svet je 26. julija 2010 sprejel Sklep 2010/430/SZVP (1), s katerim je bila ustanovljena evropska mreža neodvisnih skupin možganskih trustov o neširjenju orožja in je bilo določeno, da bo za tehnično izvajanje navedenega sklepa pristojen konzorcij EU za neširjenje orožja(v nadaljnjem besedilu: konzorcij).

               (9)

               Izbira konzorcija kot edinega prejemnika donacije je v tem primeru upravičena, saj bo Unija ob podpori svojih držav članic še naprej plodno sodelovala z mrežo evropskih možganskih trustov, ki prispeva k ustvarjanju skupne evropske kulture neširjenja orožja in razoroževanja, Uniji pomaga pri pripravi in oblikovanju politik na teh področjih ter krepi njeno prepoznavnost. Stoodstotno financiranje je v tem primeru potrebno zaradi same narave konzorcija, ki obstaja zaradi Unije in je v celoti odvisen od podpore Unije. Konzorcij nima neodvisnih finančnih sredstev ali pravnih pooblastil za pridobivanje drugih sredstev. Poleg tega je vzpostavil mrežo, ki poleg štirih skupin možganskih trustov upraviteljev vključuje več kot 60 skupin možganskih trustov in raziskovalnih centrov, ki združujejo skoraj vse nevladne strokovnjake v Uniji.

               (10)

               Konzorcij je do zdaj organiziral dva strokovna seminarja Unije (maja 2011 in junija 2013 v Bruslju) ter dve veliki mednarodni konferenci o neširjenju orožja ( februarja 2012 in septembra in oktobra 2013 v Bruslju) in je poleg tega na njihovi spletni strani objavil 31 tozadevnih strateških dokumentov. Spletna stran, ki je bila vzpostavljena spomladi 2011 in se od takrat redno posodablja, na njej pa se vsaka dva meseca objavi elektronsko glasilo, je na naslovu nonproliferation.eu. Konzorciju se je od njegove ustanovitve pridružilo več kot 60 neodvisnih skupin evropskih možganskih trustov.

               (11)

               S sklepom Sveta 2010/799/SZVP in 2012/422/SZVP (2)
                   (3) je bila konzorciju zaupana organizacija dveh seminarjev za spodbujanje krepitve zaupanja in v podporo procesu, namenjenemu vzpostavitvi območja brez orožja za množično uničevanje in pripadajočih nosilcev na Bližnjem vzhodu, ki sta bila julija 2011 in novembra 2012 v Bruslju. S Sklepom Sveta 2013/43/SZVP (4) pa je bila konzorciju zaupana tudi organizacija dveh zaprtih seminarjev za uspešen zaključek pogajanj o pogodbi o trgovini z orožjem v okviru konference ZN marca 2013 –

         SPREJEL NASLEDNJI SKLEP:
   Člen 1
   1.   Da bi pripomogli k boljšemu izvajanju strategije EU za neširjenje WMD, ki temelji na načelih učinkovite večstranskosti, preprečevanja in sodelovanja s tretjimi državami, se za tri leta podaljša stalno spodbujanje in podpiranje dejavnosti evropske mreže neodvisnih skupin možganskih trustov, s čimer se prispeva k uresničitvi naslednjih ciljev:

               (a)

               v civilni družbi ter zlasti med strokovnjaki, raziskovalci in akademiki spodbuditi dialog o politiki in varnosti ter dolgoročno razpravo o ukrepih za preprečevanje širjenja orožja za množično uničevanje in njegovih izstrelitvenih sistemov;

               (b)

               udeležencem zadevnih pripravljalnih teles Sveta omogočiti, da lahko mrežo zaprosijo za mnenje o vprašanjih v zvezi z neširjenjem orožja, predstavnikom držav članic pa, da lahko sodelujejo na srečanjih mreže;

               (c)

               ustvariti koristno izhodišče za ukrepe Unije in mednarodne skupnosti v zvezi z neširjenjem orožja, zlasti s pripravo poročil in/ali priporočil, ki se predložijo predstavnikom visokega predstavnika Unije za zunanje zadeve in varnostno politiko (v nadaljnjem besedilu: VP);

               (d)

               prispevati k večji ozaveščenosti tretjih držav o izzivih, povezanih s širjenjem orožja, in o potrebi po sodelovanju z Unijo in delovanju v okviru večstranskih forumov, zlasti Združenih narodov, da bi preprečili, odvrnili, ustavili in po možnosti ukinili skrb zbujajoče programe širjenja orožja po vsem svetu;

               (e)

               prispevati k razvoju strokovnega znanja in institucionalnih zmogljivosti na področju neširjenja orožja in razoroževanja v okviru možganskih trustov in vlad v Uniji in tretjih državah.

         2.   Glede na strategijo EU za SALW področje delovanja evropske mreže neodvisnih možganskih trustov za neširjenje orožja ni omejeno na vprašanja v zvezi s tveganji, povezanimi s širjenjem orožja za množično uničevanje in njegovih izstrelitvenih sistemov, temveč zajema tudi vprašanja v zvezi s konvencionalnim orožjem, vključno z osebnim in lahkim. Vključitev konvencionalnega orožja v področje delovanja mreže bo omogočila vzpostavitev dialoga in oblikovanje priporočil o ukrepih Unije glede zadevnega orožja v okviru izvajanja strategije EU za SALW in politike Unije o konvencionalnem orožju.
   3.   Projekti, ki naj bi jih podprla Unija, zato zajemajo naslednje specifične dejavnosti:

               (a)

               zagotavljanje sredstev za organizacijo treh letnih posvetovalnih srečanj in največ sedmih ad hoc seminarjev za strokovnjake in osebe, ki delujejo na tem področju, o vseh vprašanjih v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, da se pripravijo poročila in/ali priporočila za predstavnike VP;

               (b)

               vzpostavitev službe za pomoč uporabnikom v okviru konzorcija, da se zagotovi ad hoc strokovni odziv na vsa vprašanja v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, ki bi omogočil zagotavljanje odgovorov v dveh tednih;

               (c)

               zagotavljanje sredstev za organizacijo treh velikih letnih konferenc s tretjimi državami in civilno družbo o neširjenju orožja in razoroževanju, da se v mednarodnem okviru spodbujajo strategija Unije za neširjenje WMD in strategija Unije za SALW ter vloga institucij Unije in skupin možganskih trustov Unije na tem področju, pri čemer je cilj izboljšati prepoznavnost tozadevnih politik Unije in predstavnikom VP predložiti poročila in/ali priporočila;

               (d)

               zagotavljanje sredstev za upravljanje in razvoj spletne platforme za lažje navezovanje stikov in pospeševanje dialoga o raziskavah v okviru mreže skupin možganskih trustov, ki preučujejo vprašanja v zvezi s preprečevanjem širjenja orožja za množično uničevanje in konvencionalnim orožjem, vključno z osebnim in lahkim, pa tudi za izobraževanje nove generacije strokovnjakov za neširjenje orožja in razoroževanje;

               (e)

               zagotavljanje sredstev, da se v okviru skupin možganskih trustov ter vlad v Uniji in tretjih državah zagotovi večja ozaveščenost ter razvija strokovno znanje in institucionalne zmogljivosti na področju neširjenja orožja;

               (f)

               obravnavanje vprašanj, ki jih predlagajo države članice in Evropska služba za zunanje delovanje (ESZD), v okviru splošnih raziskovalnih dejavnosti konzorcija.

         Projekti so podrobno opisani v Prilogi.
   Člen 2
   1.   Za izvajanje tega sklepa je odgovoren VP.
   2.   Za tehnično izvajanje projektov, ki zajemajo dejavnosti iz člena 1(3) je pristojen konzorcij EU za neširjenje orožja, kateremu pripadajo Fundacija za strateške raziskave (FRS), Mirovni raziskovalni inštitut v Frankfurtu (HSFK/PRIF), Mednarodni inštitut za strateške študije (IISS) in Mednarodni mirovni raziskovalni inštitut v Stockholmu (SIPRI). Konzorcij opravlja nalogo pod pristojnostjo VP. VP v ta namen s konzorcijem sklene potrebne dogovore.
   3.   Države članice in ESZD v skladu s politikami Unije predlagajo prednostne naloge in vprašanja, vredna posebne pozornosti, ki naj bi se preučila v okviru raziskovalnih programov konzorcija ter obravnavala v delovnih dokumentih in na seminarjih.
   Člen 3
   1.   Referenčni finančni znesek za izvajanje projektov, ki zajemajo dejavnosti iz člena 1(3) znaša 3 600 000 EUR.
   2.   Izdatki, financirani z zneskom iz odstavka 1, se upravljajo v skladu s postopki in pravili, ki veljajo za splošni proračun Unije.
   3.   Komisija nadzira pravilno upravljanje izdatkov iz odstavka 1. V ta namen s konzorcijem sklene sporazum o financiranju. V njem je določeno, da konzorcij zagotovi prepoznavnost prispevka Unije, ki je ustrezna glede na njegov obseg.
   4.   Komisija si sporazum o financiranju iz odstavka 3 prizadeva skleniti čim prej po začetku veljavnosti tega sklepa. Če ima v tem postopku kakršne koli težave, o tem obvesti Svet, obvesti pa ga tudi o datumu sklenitve sporazuma.
   Člen 4
   1.   VP o izvajanju tega sklepa poroča Svetu z rednimi poročili, ki jih pripravi konzorcij. Ta poročila so podlaga za vrednotenje, ki ga izvede Svet.
   2.   Komisija poroča o finančnih vidikih projektov iz člena 1(3).
   Člen 5
   1.   Ta sklep začne veljati na dan sprejetja.
   2.   Ta sklep preneha veljati 36 mesecev po sklenitvi sporazuma o financiranju iz člena 3(3).
   Vendar pa preneha veljati 6 mesecev po začetku veljavnosti, če do takrat ni bil sklenjen navedeni sporazum o financiranju.

      V Bruslju, 10. marca 2014

            Za Svet

            Predsednik

         G. VROUTSIS

      (1)  Sklep Sveta 2010/430/SZVP z dne 26. julija 2010 o ustanovitvi evropske mreže neodvisnih skupin možganskih trustov o neširjenju orožja za podporo pri izvajanju strategije EU proti širjenju orožja za množično uničevanje (UL L 202, 4.8.2010, str. 5).

      (2)  Sklep Sveta 2010/799/SZVP z dne 13. decembra 2010 o podpori procesu krepitve zaupanja kot podlagi za vzpostavitev območja brez orožja za množično uničevanje in pripadajočih nosilcev na Bližnjem vzhodu v podporo izvajanju Strategije EU proti širjenju orožja za množično uničevanje (UL L 341, 23.12.2010, str. 27).

      (3)  Sklep Sveta 2012/422/SZVP z dne 23. julija 2012 o podpori procesu kot podlagi za vzpostavitev območja brez jedrskega orožja in drugega orožja za množično uničevanje na Bližnjem vzhodu (UL L 196, 24.7.2012, str. 67).

      (4)  Sklep Sveta 2013/43/SZVP z dne 22. januarja 2013 o nadaljevanju dejavnosti Unije v podporo pogajanjem o pogodbi o trgovini z orožjem v okviru evropske varnostne strategije (UL L 20, 23.01.2013, str. 53).

      PRILOGA

         EVROPSKA MREŽA NEODVISNIH SKUPIN MOŽGANSKIH TRUSTOV ZA NEŠIRJENJE OROŽJA V PODPORO IZVAJANJU STRATEGIJE EU PROTI ŠIRJENJU OROŽJA ZA MNOŽIČNO UNIČEVANJE (STRATEGIJA EU ZA NEŠIRJENJE OROŽJA ZA MNOŽIČNO UNIČEVANJE)

      1.   Cilji

      Namen tega sklepa je potrditi in še naprej izvajati politično priporočilo, ki ga je Svet 8. decembra 2008 navedel v dokumentu z naslovom „Nove smernice za ukrepanje Evropske unije proti širjenju orožja za množično uničevanje in njegovih izstrelitvenih sistemov“. V skladu s tem dokumentom bi se lahko pri ukrepanju Unije proti širjenju orožja oprli na nevladno mrežo za neširjenje orožja, v kateri bi sodelovali zunanjepolitične ustanove in raziskovalni centri, specializirani za strateška področja Unije, pa tudi na koristne mreže, ki že delujejo. V takšno mrežo bi lahko vključili ustanove v tretjih državah, s katerimi je Unija vzpostavila poseben dialog o neširjenju orožja.
      Ta mreža neodvisnih skupin možganskih trustov za neširjenje orožja bi v civilni družbi, zlasti pa med strokovnjaki, raziskovalci in akademiki, še naprej spodbujala dialog o politiki in varnosti ter dolgoročno razpravo o ukrepih za preprečevanje širjenja orožja za množično uničevanje in njegovih izstrelitvenih sistemov, pa tudi o povezanih vidikih razoroževanja.
      Delovanje mreže naj bi se razširilo na vprašanja v zvezi s konvencionalnim orožjem, vključno z osebnim in lahkim orožjem, med drugim na ukrepe, s katerimi bi zagotovili neprekinjeno izvajanje strategije EU za boj proti nedovoljenemu kopičenju in trgovini z osebnim in lahkim orožjem ter pripadajočim strelivom. Mreža bo prispevala k novim vidikom ukrepanja Unije, da se zajameta razsežnost preprečevanja in odzivanja pri varnostnih vprašanjih v zvezi s konvencionalnim orožjem, tudi glede nedovoljene trgovine in čezmernega kopičenja osebnega in lahkega orožja ter pripadajočega streliva, kot je določeno v zadevni strategiji EU. Unija je preprečevanje nedovoljene in neregulirane trgovine s konvencionalnim orožjem, vključno z osebnim in lahkim, določila tudi za prednostno nalogo v okviru procesa oblikovanja pogodbe o trgovini z orožjem.
      Mreža bi lahko pripomogla k večji ozaveščenosti tretjih držav o izzivih, povezanih s širjenjem orožja za množično uničevanje in konvencionalnim orožjem, vključno z nedovoljeno trgovino in čezmernim kopičenjem osebnega in lahkega orožja ter pripadajočega streliva, pa tudi o potrebi po sodelovanju z Unijo in delovanju v okviru večstranskih forumov, zlasti Združenih narodov, da bi preprečili, odvrnili, ustavili in po možnosti ukinili skrb zbujajoče programe širjenja orožja po vsem svetu, pa tudi nedovoljeno trgovino in čezmerno kopičenje osebnega in lahkega orožja ter pripadajočega streliva.
      Unija želi to mrežo podpreti z naslednjimi ukrepi:

                  —

                  organizacijo rednih seminarjev Unije in po potrebi ad hoc srečanj diplomatov in akademskih strokovnjakov o pomembnih dogodkih in vprašanjih s področja neširjenja orožja ter razoroževanja v zvezi z orožjem za množično uničevanje ter osebnim in lahkim orožjem, da se pripravijo poročila in/ali priporočila za predstavnike VP;

                  —

                  organizacijo velikih letnih konferenc in po potrebi pripravljalnih srečanj, da se pripravijo poročila in/ali priporočila za predstavnike VP;

                  —

                  nadaljnjim vzdrževanjem, upravljanjem in razvojem spletne platforme in povezanih družbenih omrežij za lažje navezovanje stikov in pospeševanje dialoga o raziskavah v okviru mreže skupin možganskih trustov za neširjenje orožja;

                  —

                  krepitvijo pristojnosti in prenosom znanja o politikah EU za neširjenje orožja in razoroževanje po vsej Uniji in v tretje države.

            2.   Organizacija mreže

      Mreža je dostopna vsem zadevnim skupinam možganskih trustov in raziskovalnim inštitutom iz Unije in pridruženih držav ter dosledno upošteva raznolikost mnenj v Uniji.
      Mreža bo še naprej omogočala lažje stike med nevladnimi strokovnjaki, predstavniki držav članic in institucijami Unije. V skladu s strategijama EU za neširjenje WMD in za SALW, ki temeljita na načelih večstranskosti in mednarodnega sodelovanja, bo mreža pripravljena na sodelovanje z nevladnimi akterji iz tretjih držav. Njen mandat zajema neširjenje orožja za množično uničevanje in njegovih izstrelitvenih sistemov, razoroževanje ter vprašanja v zvezi s konvencionalnim orožjem, vključno z osebnim in lahkim.
      Udeleženci zadevnih pripravljalnih teles Sveta (CODUN/CONOP/COARM itd.) se bodo lahko z mrežo posvetovali o vprašanjih v zvezi z neširjenjem orožja in konvencionalnim orožjem, vključno z osebnim in lahkim, njihovi predstavniki pa lahko sodelujejo na sestankih mreže. Če je izvedljivo, se lahko sestanki mreže organizirajo neposredno po sestankih delovnih skupin ali pred njimi.
      Mrežo bo še naprej vodil konzorcij EU za neširjenje orožja, ki so ga ustanovili FRS, HSFK/PRIF, IISS in SIPRI; pristojen bo za upravljanje projekta v tesnem sodelovanju s predstavniki VP.
      Konzorcij bo po posvetovanju s predstavniki VP in državami članicami na strokovne seminarje in velike letne konference povabil udeležence, ki so strokovnjaki za politike neširjenja orožja in razoroževanja v zvezi z orožjem za množično uničevanje in konvencionalnim orožjem, ter jih bo pozval, naj na posebni spletni strani objavljajo prispevke in dejavnosti.
      3.   Opis projektov

      3.1.   Projekt 1: Organizacija treh letnih posvetovalnih srečanj in največ sedmih ad hoc seminarjev za diplomate in akademske strokovnjake ter priprava poročila in/ali priporočil

      3.1.1.   Namen projekta

      Cilj letnih posvetovalnih srečanj in ad hoc seminarjev je spodbuditi dialog o varnosti med strokovnjaki, uradniki in akademiki Unije, v okviru katerega bodo obravnavani trenutni izzivi na področju neširjenja orožja in razoroževanja v zvezi z orožjem za množično uničevanje in njegovimi izstrelitvenimi sistemi ter konvencionalnim orožjem, vključno z osebnim in lahkim. Seminarji bi morali prav tako okrepiti sodelovanje neodvisnih možganskih trustov za neširjenje orožja s sedežem v državah članicah v okviru evropske mreže.
      3.1.2.   Rezultati projekta

                  —

                  izmenjava informacij in analiz v zvezi s trenutnimi trendi širjenja med političnimi akterji in akademskimi strokovnjaki iz držav članic ter strokovnim osebjem ESZD in drugih institucij Unije;

                  —

                  razprava o najboljših načinih in sredstvih za izvajanje politik Unije proti širjenju orožja;

                  —

                  okrepitev evropske mreže neodvisnih skupin možganskih trustov za neširjenje orožja;

                  —

                  zagotavljanje konstruktivnih pripomb neodvisnih skupin možganskih trustov Unije Uniji glede njenih strategij za neširjenje WMD in za SALW, hkrati pa zagotavljanje predlogov političnih akterjev skupinam možganskih trustov glede najpomembnejših političnih vprašanj, v zvezi s katerimi so potrebne nadaljnje raziskave;

                  —

                  opredelitev vprašanj s področja neširjenja orožja in razoroževanja, ki so pomembna za pripravo poročil za zadevne politike;

                  —

                  priprava poročil za zadevne politike in sklopa priporočil za ukrepanje, ki se predložijo predstavnikom VP. Ta poročila bi prejele zadevne institucije Unije in države članice.

            3.1.3.   Opis projekta

      Projekt predvideva organizacijo treh letnih posvetovalnih srečanj in največ sedmih ad hoc strokovnih seminarjev ter pripravo povezanih poročil in/ali priporočil.
      Dnevni red teh dogodkov se pripravi v tesnem sodelovanju z delovnimi skupinami Sveta za SZVP s področij neširjenja orožja in razoroževanja (CODUN/CONOP/CODUN vesolje), osebnega in lahkega orožja ter prenosov konvencionalnega orožja (COARM in COARM ATT). Seminarji bi morali obravnavati kratko- in srednjeročne izzive Unije na področju neširjenja orožja in razorožitve za naslednje vrste orožja: orožje za množično uničevanje in njegove izstrelitvene sisteme, konvencionalno orožje, vključno z osebnim in lahkim, ter nove vrste orožja in izstrelitvenih sistemov. Nosilcem odločanja Unije bi morali zlasti omogočiti, da se osredotočijo na dolgoročne izzive in trende na področju takšnega orožja, pa tudi na druga vprašanja, ki presegajo njihovo običajno vsakodnevno delo.
      Letna posvetovalna srečanja trajajo 1,5 dni, udeleži pa se jih do 100 posameznikov iz skupin možganskih trustov, držav članic in institucij Unije, ki so specializirani za vprašanja neširjenja orožja in konvencionalnega orožja, vključno z osebnim in lahkim. Glavni namen teh seminarjev bi moralo biti posvetovanje med skupinami možganskih trustov Unije za neširjenje orožja, Unijo in njenimi državami članicami.

         Ad hoc seminarji trajajo največ dva dni, udeleži pa se jih do 45 posameznikov, ki se jih določi za vsak seminar posebej. Namen teh seminarjev bi moralo biti zlasti ad hoc posvetovanje med skupinami možganskih trustov Unije za neširjenje orožja, Unijo in njenimi državami članicami, da se obravnavajo pomembni dogodki in možnosti politik Unije ter da se skupinam možganskih trustov, državam članicam in institucijam Unije omogoči doseganje ciljnih skupin v Uniji in zunaj nje.
      Letna posvetovalna srečanja bi morala biti v Bruslju, največ trije ad hoc strokovni seminarji pa bi lahko potekali zunaj Unije.
      3.2.   Projekt 2: Organizacija velike letne konference ter priprava poročila in/ali priporočil

      3.2.1.   Namen projekta

      Velikih letnih konferenc o neširjenju orožja in razoroževanju se bodo udeleževali vladni strokovnjaki, neodvisni možganski trusti in drugi strokovnjaki z akademskega področja iz Unije, pridruženih držav in tretjih držav, ki bodo razpravljali in odločali o nadaljnjih ukrepih za preprečevanje širjenja orožja za množično uničevanje in njegovih izstrelitvenih sistemov ter povezanih ciljih razoroževanja, obravnavali pa bodo tudi izzive v zvezi s konvencionalnim orožjem, vključno s preprečevanjem nedovoljene trgovine z osebnim in lahkim orožjem ter pripadajočim strelivom in onemogočanjem čezmernega kopičenja tega orožja in streliva. Letna konferenca kot osrednji dogodek projekta bo usmerjala pozornost mednarodne skupnosti na strategijo EU za neširjenje WMD in prizadevanja institucij Unije za njeno izvajanje ter povezana prizadevanja neodvisnih skupin možganskih trustov in akademskih strokovnjakov v državah članicah.
      Letne konference bodo prav tako spodbudile vlogo in povezanost evropskih skupin možganskih trustov, specializiranih za vprašanja neširjenja orožja, ter okrepile zmogljivosti teh in drugih institucij, tudi na območjih po svetu, kjer ni obsežnega tovrstnega strokovnega znanja.
      Na letnih konferencah in morebitnih pripravljalnih srečanjih se bodo obravnavala vprašanja neširjenja orožja, ki so pomembna za delo ESZD. Na podlagi teh razprav in drugega dela pod okriljem konzorcija bodo oblikovani poročila za zadevne politike in sklop priporočil za ukrepanje, ki se predložijo predstavnikom VP. Poročilo bi prejele zadevne institucije Unije in države članice, na voljo pa bi bilo tudi na spletu.
      3.2.2.   Rezultati projekta

                  —

                  vzpostavitev velike mednarodne konference o neširjenju orožja in razoroževanju pod evropskim vodstvom, ki bi postala ključno prizorišče za spodbujanje strateške razprave o ukrepih za preprečevanje širjenja orožja za množično uničevanje in njegovih izstrelitvenih sistemov ter povezanih ciljih razoroževanja, pa tudi za obravnavo izzivov v zvezi s konvencionalnim orožjem, vključno s preprečevanjem nedovoljene trgovine z osebnim in lahkim orožjem ter pripadajočim strelivom in onemogočanjem čezmernega kopičenja tega orožja in streliva;

                  —

                  boljša prepoznavnost politik Unije na področju neširjenja orožja za množično uničevanje, osebnega in lahkega orožja ter kemičnega, biološkega, radiacijskega in jedrskega ukrepanja med vladnimi uradniki, akademiki in civilno družbo tretjih držav, pa tudi njihova večja ozaveščenost o teh politikah;

                  —

                  spodbuditev vloge in kohezije evropske mreže neodvisnih skupin možganskih trustov za neširjenje orožja ter vloge Unije na tem področju, pa tudi izpopolnitev strokovnega znanja o neširjenju orožja v državah, kjer to znanje ni zadostno, vključno s tretjimi državami;

                  —

                  priprava poročil za zadevne politike in/ali priporočil za ukrepanje, ki bi pospešila izvajanje strategij EU za neširjenje WMD in za SALW ter ustvarila koristno izhodišče za Unijo in mednarodno skupnost za izvajanje ukrepov za preprečevanje širjenja orožja in ukrepov v zvezi s konvencionalnim orožjem;

                  —

                  večja ozaveščenost institucij Unije, držav članic, civilne družbe in tretjih držav o tveganjih, povezanih z orožjem za množično uničevanje in njegovimi izstrelitvenimi sistemi, ter boljše poznavanje teh tveganj, da jih bo lažje predvideti.

            3.2.3.   Opis projekta

      V okviru projekta je predvidena organizacija velikih letnih konferenc in po potrebi pripravljalnih srečanj ter priprava povezanih poročil in/ali priporočil:

                  —

                  letna konferenca v Bruslju bi trajala 1,5 dni in bi se je udeležilo do 300 strokovnjakov iz skupin možganskih trustov, akademskega področja in vlad iz Unije, pridruženih držav in tretjih držav, ki so specialisti za vprašanja neširjenja orožja, razoroževanja, nadzora nad orožjem ter konvencionalnega orožja, vključno z osebnim in lahkim;

                  —

                  pozornost bi bila namenjena izobraževanju strokovnjakov „naslednje generacije“, tudi iz držav zunaj Evrope in Severne Amerike, ki bi bili dan pred konferenco ali po njej povabljeni na specializirano usposabljanje in spoznavanje zadevnih institucij Unije;

                  —

                  poročila za zadevne politike in/ali priporočila za ukrepanje bi spodbudila izvajanje strategij EU za neširjenje WMD in za SALW.

            3.3.   Projekt 3: Vzpostavitev in upravljanje službe za pomoč uporabnikom

      3.3.1.   Namen projekta

      Vzpostavitev in upravljanje službe za pomoč uporabnikom v okviru konzorcija, ki naj bi zagotavljala ad hoc strokovni odziv na vsa vprašanja v zvezi z neširjenjem orožja in razoroževanjem, tako glede nekonvencionalnega kot konvencionalnega orožja, bo prispevala k oblikovanju strateških ukrepov ESZD v zvezi s specifičnimi in nujnimi vprašanji.
      3.3.2.   Rezultati projekta

                  —

                  obravnava prošenj ESZD za ad hoc raziskave o posameznih vprašanjih, pri čemer se odziv zagotovi v dveh tednih;

                  —

                  spodbujanje ad hoc dialoga o posameznih temah med možganskimi trusti konzorcija in ESZD;

                  —

                  ESZD bi se lahko pri kratkoročnih in občasnih prošnjah oprla na ad hoc strokovno znanje konzorcija in njegova sredstva za raziskave.

            3.3.3.   Opis projekta

      V okviru projekta bo v roku dveh tednov pripravljenih do dvajset 5 do 10 strani dolgih strokovnih prispevkov o trenutnih vprašanjih v zvezi z neširjenjem orožja in razoroževanjem, glede katerih bo ESZD zaprosila za pomoč; prispevki bodo pripravljeni na podlagi obstoječe znanstvene literature (ne pa izvirnega raziskovalnega dela).
      3.4.   Projekt 4: Upravljanje in razvoj spletne platforme

      3.4.1.   Namen projekta

      Vzdrževanje in razvoj spletnega mesta bosta olajšala stike med člani mreže v času med posameznimi srečanji in pospešila dialog o raziskavah med skupinami možganskih trustov za neširjenje orožja. Posebno spletno mesto, na katerem si člani mreže izmenjujejo informacije in zamisli ter objavljajo študije o neširjenju orožja za množično uničevanje in njegovih izstrelitvenih sistemih ter o vprašanjih v zvezi s konvencionalnim orožjem, vključno z osebnim in lahkim, bi lahko koristilo tudi institucijam Unije in državam članicam. Poleg spletnega mesta se bo še naprej razširjalo elektronsko glasilo. Projekt bo omogočil nadaljnje ukrepanje prek spleta po dogodkih in nove možnosti za evropske raziskave. Prispeval bo k učinkovitemu razširjanju rezultatov raziskav v skupnosti možganskih trustov in vladnih krogih. To bo omogočilo boljše predvidevanje in poznavanje tveganj, povezanih s širjenjem orožja za množično uničevanje in njegovih izstrelitvenih sistemov ter konvencionalnim orožjem, tudi glede nedovoljene trgovine z osebnim in lahkim orožjem ter pripadajočim strelivom in čezmernega kopičenja tega orožja in streliva.
      3.4.2.   Rezultati projekta

                  —

                  upravljanje platforme, kjer si lahko možganski trusti za neširjenje orožja stalno izmenjujejo neodvisna mnenja in analize o vprašanjih širjenja orožja za množično uničevanje in konvencionalnega orožja, vključno z osebnim in lahkim;

                  —

                  razširitev, upravljanje in posodobitev sedanje mreže neodvisnih možganskih trustov;

                  —

                  spodbujanje boljšega razumevanja strategij Unije za neširjenje WMD in za SALW v civilni družbi ter delovanje kot vmesnik med Unijo in mrežo skupin možganskih trustov;

                  —

                  stalno brezplačno prenašanje datotek v zvezi s srečanji mreže ter dokumentov neodvisnih skupin možganskih trustov, ki bi želeli rezultate svojih raziskav brezplačno deliti z drugimi;

                  —

                  večja ozaveščenost institucij Unije, držav članic, civilne družbe in tretjih držav o tveganjih, povezanih s konvencionalnim orožjem ter orožjem za množično uničevanje in njegovimi izstrelitvenimi sistemi, ter boljše poznavanje teh tveganj, da jih bo lažje predvideti.

            3.4.3.   Opis projekta

                  —

                  da bi omogočili dejavno spletno komuniciranje in izmenjavo informacij med člani mreže v znanem okolju, bi lahko uporabili tehnologijo, ki jo sicer uporabljajo družabna omrežja, če bi bilo to izvedljivo in ustrezno;

                  —

                  konzorcij, ki je pristojen za projekt, bo odgovoren za spletno gostovanje, oblikovanje spletnega mesta in njegovo tehnično vzdrževanje;

                  —

                  na podlagi politik Unije v zvezi z vprašanji širjenja orožja za množično uničevanje in konvencionalnega orožja, vključno z osebnim in lahkim, bo redno pripravljena ustrezna dokumentacija, ki bo podprla zadevne politike;

                  —

                  publikacije konzorcija se bodo spodbudile in podprle s specifičnimi evidencami;

                  —

                  konference, ki jih bo organiziral konzorcij, se bodo oglaševale in prenašale na spletnem mestu (ozadja, dnevni redi, predstavitve, videoposnetki odprtih sej, če je to ustrezno);

                  —

                  vsaka dva meseca bo objavljeno elektronsko glasilo z institucionalnimi novicami o neširjenju orožja v Uniji, v katerem bo predstavljeno znanstveno delo raziskovalnih centrov mreže;

                  —

                  mesečno bodo objavljena posebna poročila o aktualnih temah v zvezi s širjenjem orožja za množično uničevanje in konvencionalnim orožjem, vključno z osebnim in lahkim.

            3.5.   Projekt 5: Publikacije

      3.5.1.   Namen projekta

                  —

                  zagotoviti do dvajset strateških dokumentov o vprašanjih v zvezi z neširjenjem orožja za množično uničevanje in njegovimi izstrelitvenimi sistemi, osebnim in lahkim orožjem ter razoroževanjem;

                  —

                  zagotoviti informacije in analize, ki lahko prispevajo k dialogu o politiki in varnosti glede ukrepov za preprečevanje širjenja orožja za množično uničevanje in njegovih izstrelitvenih sistemov, zlasti med strokovnjaki, raziskovalci in akademiki;

                  —

                  zagotoviti vir, ki udeležencem zadevnih pripravljalnih teles Sveta zagotavlja podatke, ki jih lahko uporabijo v razpravi o politikah in praksah EU na področju neširjenja orožja;

                  —

                  zagotoviti ideje, informacije in analize, ki lahko prispevajo k oblikovanju ukrepov za neširjenje orožja na ravni Unije.

            3.5.2.   Rezultati projekta

                  —

                  okrepitev dialoga o politiki in varnosti glede ukrepov za preprečevanje širjenja orožja za množično uničevanje in njegovih izstrelitvenih sistemov, zlasti med strokovnjaki, raziskovalci in akademiki;

                  —

                  večja ozaveščenost civilne družbe in vlad o vprašanjih v zvezi s politikami EU za neširjenje orožja in razoroževanje ter njihovo boljše poznavanje in razumevanje teh vprašanj;

                  —

                  zagotavljanje političnih in/ali operativnih strateških možnosti VP, institucijam Unije in državam članicam;

                  —

                  zagotavljanje idej, informacij in analiz, ki lahko prispevajo k oblikovanju ukrepov za neširjenje orožja na ravni Unije.

            3.5.3.   Opis projekta

      Projekt predvideva pripravo in objavo do dvajsetih strateških dokumentov. Te bo pripravil ali naročil konzorcij in ne bodo nujno predstavljali stališč institucij Unije ali držav članic.
      V njih bodo obravnavane teme, za katere je pristojen konzorcij. V vsakem dokumentu bodo začrtane politične in/ali operativne strateške možnosti.
      Strateški dokumenti bodo zaradi svojega formata in sloga dostopni ciljnim skupinam in razumljivi.
      Vsi bodo objavljeni na spletni strani konzorcija.
      3.6.   Projekt 6: Izobraževanje

      3.6.1.   Namen projekta

                  —

                  okrepiti zmogljivosti nove generacije akademikov in strokovnjakov na področju politike in načrtovanja neširjenja orožja;

                  —

                  izboljšati podrobno poznavanje politik EU za neširjenje orožja in razoroževanje po vsej Uniji in v tretjih državah;

                  —

                  vzpostaviti mreže mladih strokovnjakov in akademikov na regionalni ravni, kjer si Unija zelo prizadeva za neširjenje orožja;

                  —

                  obnoviti in nadgraditi strokovno znanje o vprašanjih v zvezi z orožjem za množično uničevanje ter osebnim in lahkim orožjem v Uniji in partnerskih državah;

                  —

                  institucijam Unije, državam članicam in mreži Unije za neširjenje orožja zagotoviti nove ideje in analize o neširjenju orožja.

            3.6.2.   Rezultati projekta

                  —

                  oblikovanje temeljev za vzpostavitev orodja za spletno izobraževanje, ki bo vsebovalo primer učnega načrta za vprašanja neširjenja orožja in razoroževanja ter naj bi začelo delovati 24 mesecev po začetku veljavnosti pogodbe;

                  —

                  okrepitev zmogljivosti nove generacije akademikov in strokovnjakov na področju politike in načrtovanja neširjenja orožja;

                  —

                  podrobnejše poznavanje politik EU na področju neširjenja orožja in razoroževanja po vsej Uniji in v tretjih državah;

                  —

                  vzpostavitev mrež mladih strokovnjakov in akademikov ter omogočanje sodelovanja v praksi;

                  —

                  okrepitev strokovnega znanja o vprašanjih neširjenja orožja ter razoroževanja v zvezi z orožjem za množično uničevanje ter osebnim in lahkim orožjem v Uniji in tretjih državah;

                  —

                  zagotavljanje novih prispevkov o neširjenju orožja institucijam Unije, državam članicam, partnerskim državam in mreži EU za neširjenje orožja.

            3.6.3.   Opis projekta

      Projekt predvideva, da bi konzorcij do 48 študentom dodiplomskega študija ali mladim diplomatom zagotovil do trimesečno pripravništvo. Pripravništvo bo zajemalo predavanja, razprave, usmerjeno preučevanje besedil in povezovanje projektov v okviru vsaj dveh ustanov konzorcija. Da se zagotovi ustrezna prožnost, bo učni načrt sestavljen iz krajših modulov. Vsi študenti bodo povabljeni na konference in seminarje, ki jih bo organiziral konzorcij.
      Končni cilj projekta bo oblikovati temelj za vzpostavitev orodja za spletno izobraževanje, ki bo vsebovalo primer učnega načrta za vprašanja neširjenja orožja in razoroževanja. Orodje za spletno izobraževanje bo zajemalo vsa vprašanja v zvezi s konvencionalnim in nekonvencionalnim orožjem ter se bo lahko prilagodilo za različne ciljne skupine (mladi diplomati, novinarji, dodiplomski in podiplomski študenti, udeleženci iz Evrope in od zunaj). Z oziroma na občutljivost področja, se bo lahko zahtevala ustrezna zaupnost udeležencev. Orodje za spletno izobraževanje bi morali omogočati tudi vključitev v univerzitetne magistrske programe in običajno zajemati 15 celovitih predavanj. To ustreza enosemestrskemu dodiplomskemu predmetu za kreditne točke, izpolnjuje pa tudi zahteve za druge ciljne skupine.
      4.   Trajanje

      Celotno predvideno trajanje izvajanja projektov je 36 mesecev.
      5.   Upravičenci

      5.1.   Neposredni upravičenci

      Širjenje orožja za množično uničevanje s strani držav in nedržavnih akterjev je bilo v evropski varnostni strategiji in strategiji EU za neširjenje WMD opredeljeno kot morebiti največja grožnja varnosti Unije. V strategiji EU za SALW je bilo podobno ugotovljeno, da nedovoljena trgovina z osebnim in lahkim orožjem ter pripadajočim strelivom in čezmerno kopičenje takega orožja in streliva resno ogrožata mednarodni mir in varnost. Predlagani projekti ustrezajo namenom SZVP in prispevajo k uresničevanju strateških ciljev iz evropske varnostne strategije.
      5.2.   Posredni upravičenci

      Posredni upravičenci projekta so:

                  (a)

                  neodvisne skupine možganskih trustov in akademiki iz Unije in tretjih držav, ki se posebej posvečajo vprašanjem v zvezi z neširjenjem orožja in konvencionalnim orožjem, vključno z osebnim in lahkim;

                  (b)

                  institucije Unije, vključno z izobraževalnimi ustanovami, študenti in vsemi drugimi prejemniki orodja za spletno izobraževanje;

                  (c)

                  države članice,

                  (d)

                  tretje države.

            6.   Udeležene tretje osebe

      Projekti bodo v celoti financirani s tem sklepom. Strokovnjaki iz mreže se lahko štejejo za udeležene tretje osebe. Delovali bodo v skladu s svojimi standardnimi pravili.
      7.   Postopkovni vidiki, usklajevanje in usmerjevalni odbor

      Usmerjevalni odbor tega projekta bodo sestavljali predstavnik VP in subjekt iz točke 8 te priloge, zadolžen za njegovo izvajanje. Usmerjevalni odbor bo redno in vsaj vsakih šest mesecev preučeval izvajanje tega sklepa, pri čemer bo uporabil tudi elektronska sredstva sporazumevanja.
      8.   Subjekt, zadolžen za izvajanje projekta

      Za tehnično izvajanje tega sklepa bo zadolžen konzorcij, pri tem pa ga bo nadziral VP. Konzorcij bo pri izvajanju svojih dejavnosti po potrebi sodeloval z VP, državami članicami, drugimi državami pogodbenicami in mednarodnimi organizacijami.


title: 2006/873/ES: Sklep Sveta z dne 20. novembra 2006 o sklenitvi Protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Romunijo na drugi strani o ugotavljanju skladnosti in prevzemanju industrijskih izdelkov (PECA)

text:
               5.12.2006

               SL

               Uradni list Evropske unije

               L 337/43

      SKLEP SVETA

   z dne 20. novembra 2006
   o sklenitvi Protokola k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Romunijo na drugi strani o ugotavljanju skladnosti in prevzemanju industrijskih izdelkov (PECA)
   (2006/873/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 133 Pogodbe, v povezavi s prvim stavkom prvega pododstavka člena 300(2), prvim stavkom prvega pododstavka člena 300(3) in členom 300(4) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Evropski sporazum o pridružitvi med Evropskimi skupnostmi in njihovimi državami članicami na eni strani in Romunijo na drugi strani (1) je začel veljati 1. februarja 1995.

               (2)

               Člen 75 Evropskega sporazuma določa, da je sodelovanje na področju standardizacije in postopkov ugotavljanja skladnosti namenjeno sklenitvi sporazumov o vzajemnem priznavanju.

               (3)

               Člen 110 Evropskega sporazuma določa, da lahko Pridružitveni svet na Pridružitveni odbor prenese katera koli svoja pooblastila.

               (4)

               Člen 2 Sklepa Sveta in Komisije 94/907/ESPJ, ES, Euratom z dne 19. decembra 1994 o sklenitvi Evropskega sporazuma med Evropskimi skupnostmi in njihovimi državami članicami na eni strani in Romunijo na drugi strani (2) določa postopke odločanja Skupnosti in predstavitev stališča Skupnosti v Pridružitvenem svetu in Pridružitvenem odboru.

               (5)

               Protokol k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Romunijo na drugi strani o ugotavljanju skladnosti in prevzemanju industrijskih izdelkov je bil v imenu Skupnosti podpisan v Bukarešti dne 27. oktobra 2006 in bi ga bilo treba odobriti.

               (6)

               Za zagotavljanje primernega delovanja Protokola bi bilo treba vzpostaviti ustrezne notranje postopke.

               (7)

               Komisijo je treba pooblastiti, da po posvetovanju s posebnim odborom, ki ga imenuje Svet, predlaga nekatere tehnične spremembe Protokola in sprejme nekatere odločitve za njegovo izvajanje –

         SKLENIL:
   Člen 1
   Protokol k Evropskemu sporazumu o pridružitvi med Evropskimi skupnostmi in njihovimi državami članicami na eni strani in Romunijo na drugi strani o ugotavljanju skladnosti in prevzemanju industrijskih izdelkov (PECA) (v nadaljevanju „Protokol“) in Izjava k Protokolu se odobrita v imenu Evropske skupnosti.
   Besedili Protokola in Izjave k Protokolu sta priloženi k temu sklepu (3).
   Člen 2
   Predsednik Sveta, glede začetka veljavnosti Protokola, v imenu Skupnosti izroči diplomatsko noto, predvideno v členu 17 Protokola (4).
   Člen 3
   1.   Komisija po posvetovanju s posebnim odborom, ki ga imenuje Svet:

               (a)

               izvede priglasitve, potrditve, začasne ukinitve in umik priglasitve organov ter imenuje skupno(-e) skupino(-e) strokovnjakov v skladu s členi 10, 11 in točko (c) člena 14 Protokola;

               (b)

               izvede posvetovanja, izmenjavo informacij, zahteve za preverjanje in za sodelovanje pri preverjanju v skladu s členi 3, 11 in 12, točkama (d) in (e) člena 14 ter oddelkoma III in IV prilog k Protokolu;

               (c)

               po potrebi odgovori na zahteve v skladu s členom 11, oddelkoma III in IV prilog k Protokolu.

         2.   Komisija po posvetovanju s posebnim odborom iz odstavka 1 tega člena oblikuje stališče, ki ga bo Skupnost sprejela v Pridružitvenem svetu in, kjer je primerno, v Pridružitvenem odboru v zvezi s:

               (a)

               spremembami prilog v skladu s točko (a) člena 14 Protokola;

               (b)

               dodajanjem novih prilog v skladu točko (b) člena 14 Protokola;

               (c)

               vsemi odločitvami glede nesoglasij o rezultatih preverjanja in začasni ukinitvi, deloma ali v celoti, katerega koli priglašenega organa v skladu z drugim in tretjim pododstavkom člena 11 Protokola;

               (d)

               vsemi ukrepi, sprejetimi pri uporabi zaščitnih klavzul v oddelku IV prilog k Protokolu;

               (e)

               vsemi ukrepi v zvezi s preverjanjem, začasno ukinitvijo ali umikom industrijskih izdelkov, ki so po členu 4 Protokola vzajemno priznani.

         3.   V vseh ostalih primerih stališče Skupnosti v Pridružitvenem svetu in, kjer je primerno, v Pridružitvenem odboru v zvezi s Protokolom oblikuje Svet s kvalificirano večino na predlog Komisije.

      V Bruslju, 20. novembra 2006

            Za Svet

            Predsednik

         J. KORKEAOJA

      (1)  UL L 357, 31.12.1994, str. 2.

      (2)  UL L 357, 31.12.1994, str. 1.

      (3)  Glej stran 33 tega Uradnega lista.

      (4)  Datum začetka veljavnosti Protokola bo generalni sekretariat Sveta objavil v Uradnem listu Evropske unije.


title: 2008/725/ES: Sklep Sveta z dne 15. septembra 2008 o imenovanju nemškega člana Odbora regij

text:
               16.9.2008

               SL

               Uradni list Evropske unije

               L 247/23

      SKLEP SVETA

   z dne 15. septembra 2008
   o imenovanju nemškega člana Odbora regij
   (2008/725/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 263 Pogodbe,
   ob upoštevanju predloga nemške vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Zaradi odstopa g. Willija STÄCHELEJA se je sprostilo mesto člana Odbora regij –

         SKLENIL:
   Člen 1
   V Odbor regij se za preostanek mandata, ki se izteče 25. januarja 2010, imenuje naslednji član:
   prof. dr. Wolfgang REINHART, minister za zvezne in evropske zadeve, Baden-Württemberg.
   Člen 2
   Ta sklep začne učinkovati na dan sprejetja.

      V Bruslju, 15. septembra 2008

            Za Svet

            Predsednik

         B. KOUCHNER

      (1)  UL L 56, 25.2.2006, str. 75.


title: Sklep Sveta z dne 22. decembra 2003 o sklenitvi Sporazuma o znanstvenem in tehničnem sodelovanju med Evropsko skupnostjo in Kraljevino Maroko

text:
Pomembno pravno obvestilo

|

32004D0126

Uradni list L 037 , 10/02/2004 str. 0008 - 0008

		Sklep Svetaz dne 22. decembra 2003o sklenitvi Sporazuma o znanstvenem in tehničnem sodelovanju med Evropsko skupnostjo in Kraljevino Maroko(2004/126/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti, zlasti člena 170 v povezavi s prvim stavkom prvega pododstavka člena 300(2) in člena 300(3) Pogodbe,ob upoštevanju predloga Komisije,ob upoštevanju mnenja Evropskega parlamenta [1],ob upoštevanju naslednjega:(1) Komisija se je v imenu Skupnosti pogajala o Sporazumu o znanstvenem in tehničnem sodelovanju s Kraljevino Maroko.(2) Sporazum je bil v imenu Skupnosti podpisan 26. junija 2003 v Solunu, s pridržkom možne sklenitve kasneje.(3) Sporazum je treba odobriti –SKLENIL:Člen 1Sporazum o znanstvenem in tehničnem sodelovanju med Evropsko skupnostjo in Kraljevino Maroko je v imenu Skupnosti s tem odobren.Besedilo Sporazuma je priloženo k temu sklepu.Člen 2Predsednik Sveta v imenu Skupnosti poda uradno obvestilo, predvideno v členu 7 Sporazuma [2].V Bruslju, 22. decembra 2003Za SvetPredsednikA. Matteoli[1] Mnenje podano 4. decembra 2003 (še ni objavljeno v Uradnem listu).[2] Datum začetka veljavnosti Sporazuma bo generalni sekretariat Sveta objavil v Uradnem listu Evropske unije.--------------------------------------------------


title: Sklep ATALANTA/1/2008 Političnega in varnostnega odbora z dne 18. novembra 2008 o imenovanju poveljnika sil Evropske unije v vojaški operaciji Evropske unije, kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta)

text:
               27.11.2008

               SL

               Uradni list Evropske unije

               L 317/24

      SKLEP ATALANTA/1/2008 POLITIČNEGA IN VARNOSTNEGA ODBORA

   z dne 18. novembra 2008
   o imenovanju poveljnika sil Evropske unije v vojaški operaciji Evropske unije, kot prispevku k odvračanju, preprečevanju in zatiranju piratstva in oboroženih ropov pred somalsko obalo (Atalanta)
   (2008/888/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 25 Pogodbe,
   ob upoštevanju Skupnega ukrepa 2008/851/SZVP Sveta z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) (Atalanta), in zlasti člena 6 tega skupnega ukrepa,
   ob upoštevanju naslednjega:

               (1)

               Svet je v skladu s členom 6 Skupnega ukrepa 2008/851/SZVP za sprejemanje sklepov o imenovanju poveljnika sil Evropske unije pooblastil Politični in varnostni odbor (PVO).

               (2)

               Poveljnik operacije Evropske unije je priporočil imenovanje kapitana Antoniosa PAPAIOANNOUJA za poveljnika sil Evropske unije v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo.

               (3)

               Vojaški odbor Evropske unije je to priporočilo podprl.

               (4)

               V skladu s členom 6 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izvajanju sklepov in ukrepov Evropske unije, ki zadevajo obrambo –

         SKLENIL:
   Člen 1
   Kapitan Antonios PAPAIOANNOU je imenovan za poveljnika sil Evropske unije v vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo.
   Člen 2
   Ta sklep začne učinkovati 18. novembra 2008.

      V Bruslju, 18. novembra 2008

            Za Politični in varnostni odbor

            Predsednica

         C. ROGER

      (1)  UL L 301, 12.11.2008, str. 33.


title: Sklep predsedstva Evropskega parlamenta z dne 13. decembra 2010 in 14. februarja 2011 o spremembi izvedbenih ukrepov v zvezi s statutom poslancev Evropskega parlamenta

text:
               16.2.2011

               SL

               Uradni list Evropske unije

               C 49/2

         SKLEP PREDSEDSTVA EVROPSKEGA PARLAMENTA
   z dne 13. decembra 2010 in 14. februarja 2011
   o spremembi izvedbenih ukrepov v zvezi s statutom poslancev Evropskega parlamenta
   2011/C 49/02
   PREDSEDSTVO EVROPSKEGA PARLAMENTA JE –
   ob upoštevanju Pogodbe o delovanju Evropske unije in zlasti člena 223(2) Pogodbe,
   ob upoštevanju Statuta poslancev Evropskega parlamenta (1) (v nadaljevanju „statut“),
   ob upoštevanju členov 8 in 23 Poslovnika Evropskega parlamenta,
   ob upoštevanju naslednjega:

               (1)

               Predsedstvo mora v skladu z izvedbenimi ukrepi v zvezi s statutom poslancev Evropskega parlamenta (2) (v nadaljevanju „izvedbeni ukrepi“) po potrebi vsako leto indeksirati znesek dodatka za parlamentarno pomoč na osnovi skupnega indeksa, ki ga določi Eurostat v soglasju z nacionalnimi statističnimi uradi držav članic in v skladu s členom 65 Kadrovskih predpisov za uradnike Evropske unije, določenih v Uredbi (EGS, Euratom, ESPJ) št. 259/68 (3). Indeksacija lahko ima retroaktivno veljavo od meseca julija leta, na katera se nanaša indeks. Ta postopek zagotavlja, da se dodatek za parlamentarno pomoč prilagaja spremembam plač akreditiranih pomočnikov. Svet je z Uredbo (EU, Euratom) št. 1190/2010 (4) spremenil Uredbo (EU, Euratom) št. 1296/2009 (5), upoštevajoč sodbo Sodišča v zadevi C-40/10 (6), in prilagodil osebne prejemke in pokojnine uradnikov in drugih uslužbencev Evropske unije ter korekcijske koeficiente, ki se zanje uporabljajo, z učinkom od 1. julija 2009. Zato je treba ustrezno prilagoditi dodatek za parlamentarno pomoč z učinkom od 14. julija 2009. Zaradi te spremembe bi bilo treba prilagoditi tudi povečani znesek dodatka za parlamentarno pomoč, dogovorjen v spremembi proračuna št. 1 Evropske unije za proračunsko leto 2010 (7), novi znesek pa bi se moral uporabljati od istega dne kot prvotno povišanje, in sicer od 1. maja 2010. Svet je z Uredbo (EU) št. 1239/2010 (8) prilagodil osebne prejemke in pokojnine uradnikov in drugih uslužbencev Evropske unije ter korekcijske koeficiente, ki se zanje uporabljajo, z učinkom od 1. julija 2010. Zato je treba ustrezno prilagoditi dodatek za parlamentarno pomoč z učinkom od 1. julija 2010.

               (2)

               Izvedbeni ukrepi tudi zagotavljajo, da lahko predsedstvo indeksira nadomestila za potovanja poslancev, splošno nadomestilo stroškov in dnevnice največ do stopnje, ki je enaka stopnji letne inflacije v Evropski uniji za mesec oktober prejšnjega leta in jo je objavil Eurostat. Stopnja inflacije med 1. novembrom 2009 in 31. oktobrom 2010, ki jo je sporočil Eurostat 16. novembra 2010, je bila 2,3-odstotna. Novi zneski bi se morali uporabljati od 1. januarja 2011 –

         SPREJELO NASLEDNJI SKLEP:
   Člen 1
   Izvedbeni ukrepi se spremenijo:

               1.

               V členu 15 se točka (c) nadomesti z naslednjim:

                           „(c)

                           za potovanje z avtomobilom: 0,50 EUR/km, čemur se lahko prišteje cena za prevoz s trajektom ali podoben prevoz.“

               2.

               V členu 20(1) se točka (a) nadomesti z naslednjim:

                           „(a)

                           za potovanje do 50 km: 22,51 EUR;“.

               3.

               Člen 22 se spremeni:

                           (a)

                           odstavek 1 se nadomesti z naslednjim:
                           „1.   Najvišji znesek letnega povračila iz naslova potnih stroškov, nastalih v primerih iz točke (b) člena 10(1), znaša 4 243 EUR.“;

                           (b)

                           prvi pododstavek odstavka 3 se nadomesti z naslednjim:
                           „3.   Najvišji letni znesek, ki se lahko povrne iz naslova dejanskih potnih stroškov, nastalih med potovanji, ki jih opravijo predsedniki odborov ali pododborov, da bi sodelovali na konferencah ali prireditvah, na katerih se obravnava tematika evropskega značaja, ki spada v pristojnosti njihovega odbora ali pododbora, s parlamentarno razsežnostjo, znaša 4 243 EUR. Za sodelovanje je potrebno predhodno dovoljenje predsednika Parlamenta, ki je izdano potem, ko se preverijo razpoložljiva sredstva v okviru navedenega najvišjega zneska.“

               4.

               V členu 24 se odstavek 2 nadomesti z naslednjim:
               „2.   Če uradna dejavnost poteka na ozemlju Skupnosti, poslanci prejmejo pavšalno nadomestilo v višini 304 EUR.“

               5.

               V členu 26 se odstavek 2 nadomesti z naslednjim:
               „2.   Mesečni znesek nadomestila iz člena 25 znaša 4 299 EUR.“

               6.

               V členu 33 se odstavek 4 nadomesti z naslednjim:
               „4.   Najvišji mesečni znesek kritja stroškov za vse osebne sodelavce iz člena 34 znaša 18 189 EUR. Z učinkom od 1. maja 2010 ta znesek znaša 19 689 EUR. Z učinkom od 1. julija 2010 ta znesek znaša 19 709 EUR.“

         Člen 2
   1.   Ta sklep začne veljati dan po objavi v Uradnem listu Evropske unije.
   2.   Točke 1 do 5 člena 1 se uporabljajo od 1. januarja 2011.
   3.   Točka 6 člena 1 se uporablja od 14. julija 2009.

      (1)  Sklep 2005/684/ES, Euratom, Evropskega parlamenta z dne 28. septembra 2005 o sprejetju statuta poslancev Evropskega parlamenta (UL L 262, z dne 7.10.2005, str. 1).

      (2)  Sklep predsedstva Evropskega parlamenta z 19. maja in 9. julija 2008 o izvedbenih ukrepih v zvezi s Statutom poslancev Evropskega parlamenta (UL C 159, 13.7.2009, str. 1).

      (3)  UL L 56, 4.3.1968, str. 1.

      (4)  UL L 333, 17.12.2010, str. 1.

      (5)  Uredba Sveta (EU, Euratom) št. 1296/2009 z dne 23. decembra 2009 o prilagoditvi osebnih prejemkov in pokojnin uradnikov in drugih uslužbencev Evropske unije ter korekcijskih koeficientov, ki se zanje uporabljajo, z učinkom od 1. julija 2009 (UL L 348, 29.12.2009, str. 10).

      (6)  Sodba z dne 24. novembra 2010 v zadevi C-40/10 Komisija proti Svetu (še ni objavljena v poročilih Sodišča).

      (7)  UL L 183, 16.7.2010, str. 1.

      (8)  UL L 338, 22.12.2010, str. 1.


title: 2009/336/ES: Sklep Komisije z dne 20. aprila 2009 o ustanovitvi Izvajalske agencije za izobraževanje, avdiovizualno področje in kulturo za upravljanje dejavnosti Skupnosti na področjih izobraževanja, avdiovizualnih medijev in kulture z uporabo Uredbe Sveta (ES) št. 58/2003

text:
               21.4.2009

               SL

               Uradni list Evropske unije

               L 101/26

      SKLEP KOMISIJE

   z dne 20. aprila 2009
   o ustanovitvi „Izvajalske agencije za izobraževanje, avdiovizualno področje in kulturo“ za upravljanje dejavnosti Skupnosti na področjih izobraževanja, avdiovizualnih medijev in kulture z uporabo Uredbe Sveta (ES) št. 58/2003
   (2009/336/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (1), in zlasti člena 3(1) Uredbe,
   ob upoštevanju naslednjega:

               (1)

               Komisija je s Sklepom 2005/56/ES (2) ustanovila Izvajalsko agencijo za izobraževanje, avdiovizualno področje in kulturo (v nadaljevanju „agencija“) in jo zadolžila za upravljanje dejavnosti Skupnosti na področjih izobraževanja, avdiovizualnih medijev in kulture.

               (2)

               Nato je Komisija večkrat spremenila pristojnosti in pooblastila agencije, da bi jih razširila na upravljanje novih projektov in programov.

               (3)

               Ob novih spremembah je treba zaradi jasnosti Sklep 2005/56/ES zamenjati s tem sklepom.

               (4)

               Uredba (ES) št. 58/2003 pooblašča Komisijo, da ustanavlja izvajalske agencije v skladu s splošnim statutom, določenim s to uredbo, in jih zadolži za določene naloge v zvezi z upravljanjem enega ali več programov Skupnosti.

               (5)

               Pooblastilo za ustanavljanje izvajalskih agencij naj bi Komisiji omogočilo, da se osredotoči na temeljne dejavnosti in naloge, ki jih ni mogoče oddati v zunanje izvajanje, ne da bi pri tem izgubila nadzor ali končno odgovornost za dejavnosti, ki jih upravljajo navedene izvajalske agencije.

               (6)

               Upravljanje nekaterih centraliziranih sklopov programov na področjih izobraževanja, avdiovizualnih medijev in kulture zadeva izvajanje projektov tehničnega značaja, ki ne zajema političnega odločanja, zahteva pa visoko raven tehničnega in finančnega znanja skozi celoten življenjski cikel projekta.

               (7)

               Prenos pooblastil na izvajalsko agencijo za opravljanje nalog, vezanih na izvajanje teh programov, se lahko izvede z jasno ločitvijo med etapami načrtovanja in sprejemanja odločitev o financiranju, ki so naloga Komisije, ter izvajanjem projektov, ki je naloga izvajalske agencije.

               (8)

               Ustanovitev izvajalske agencije ne spreminja pooblastil Sveta Komisiji o upravljanju nekaterih faz dejavnosti različnih programov, ali pooblastil državnim agencijam glede nalog upravljanja v zvezi z nekaterimi programi.

               (9)

               V ta namen izvedena analiza stroškov in prednosti je pokazala, da je uporaba izvajalske agencije za vodenje nekaterih centraliziranih sklopov programov na področjih izobraževanja, avdiovizualnih medijev in kulture najboljša možnost s finančnega in z nefinančnega vidika.

               (10)

               Program za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) je del sedanjih pristojnosti in pooblastil agencije; iztekel se je 31. decembra 2008 in je bil nadomeščen z akcijskim programom Erasmus Mundus 2009–2013 za obdobje od 1. januarja 2009 do 31. decembra 2013, namenjenim izboljšanju kakovosti visokošolskega izobraževanja in spodbujanju medkulturnega razumevanja s sodelovanjem s tretjimi državami (v nadaljevanju „program Erasmus Mundus II“).

               (11)

               Zunanja ocena iz februarja 2009, ki jo je naročila Komisija, je pokazala, da je uporaba agencije najboljša rešitev za upravljanje programa Erasmus Mundus II. Ocena vključuje tudi priporočilo za razširitev pristojnosti in pooblastil agencije na upravljanje tega programa.

               (12)

               Uredba Komisije (ES) št. 1653/2004 (3) ustanavlja standardno finančno uredbo za izvajalske agencije v skladu z Uredbo (ES) št. 58/2003.

               (13)

               Ukrepi, predvideni s tem sklepom, so v skladu z mnenjem Odbora za izvajalske agencije.

               (14)

               Sklep 2005/56/ES se razveljavi –

         SKLENILA:
   Člen 1
   Ustanovitev agencije
   1.   Ustanovi se izvajalska agencija (v nadaljevanju „agencija“) za upravljanje dejavnosti Skupnosti na področjih izobraževanja, avdiovizualnih medijev in kulture, katere statut in glavna pravila delovanja ureja Uredba (ES) št. 58/2003.
   2.   Agencija se imenuje „Izvajalska agencija za izobraževanje, avdiovizualno področje in kulturo“.
   Člen 2
   Sedež
   Sedež agencije je v Bruslju.
   Člen 3
   Trajanje
   Agencija je ustanovljena za obdobje, ki se začne 1. januarja 2005 in konča 31. decembra 2015.
   Člen 4
   Cilji in naloge
   1.   Agencija je odgovorna za upravljanje nekaterih sklopov naslednjih programov Skupnosti:

               1.

               programi s področja visokošolskega izobraževanja, ki se lahko financirajo na podlagi določb o gospodarski pomoči nekaterim državam Srednje in Vzhodne Evrope (Phare), predvideni z Uredbo Sveta (EGS) št. 3906/89 (4);

               2.

               program za spodbujanje razvoja in razširjanja evropskih avdiovizualnih del (MEDIA II – razvoj in razširjanje) (1996–2000), odobren s Sklepom Sveta 95/563/ES (5);

               3.

               program usposabljanja za strokovnjake v industriji evropskih avdiovizualnih programov (MEDIA II – usposabljanje) (1996–2000), odobren s Sklepom Sveta 95/564/ES (6);

               4.

               druga faza akcijskega programa Skupnosti na področju izobraževanja „Socrates“ (2000–2006), odobrena s Sklepom št. 253/2000/ES Evropskega parlamenta in Sveta (7);

               5.

               druga faza akcijskega programa Skupnosti na področju poklicnega usposabljanja „Leonardo da Vinci“ (2000–2006), odobrena s Sklepom Sveta 1999/382/ES (8);

               6.

               akcijski program Skupnosti „Mladi“ (2000–2006), odobren s Sklepom št. 1031/2000/ES Evropskega parlamenta in Sveta (9);

               7.

               program „Kultura 2000“ (2000–2006), odobren s Sklepom št. 508/2000/ES Evropskega parlamenta in Sveta (10);

               8.

               projekti s področja visokošolskega izobraževanja, ki se lahko financirajo na podlagi določb o pomoči partnerskim državam v vzhodni Evropi in srednji Aziji (2000–2006), predvideni z Uredbo Sveta (ES, Euratom) št. 99/2000 (11);

               9.

               projekti s področja visokošolskega izobraževanja, ki se lahko financirajo na podlagi določb o pomoči Albaniji, Bosni in Hercegovini, Hrvaški, Nekdanji jugoslovanski republiki Makedoniji, Črni Gori, Srbiji in Kosovu (UNSCR 1244) (2000–2006), odobreni v okviru Uredbe Sveta (ES) št. 2666/2000 (12);

               10.

               projekti s področja visokošolskega izobraževanja, ki se lahko financirajo na podlagi določb o finančnih in tehničnih ukrepih (MEDA) za spremljanje reforme gospodarskih in socialnih struktur v okviru Evro-mediteranskega partnerstva, odobreni z Uredbo Sveta (ES) št. 2698/2000 (13);

               11.

               tretja faza vseevropskega programa sodelovanja za visoko šolstvo (Tempus III) (2000–2006), odobrenega s Sklepom Sveta 1999/311/ES (14);

               12.

               projekti, ki se lahko financirajo na podlagi določb sporazuma med Evropsko skupnostjo in Združenimi državami Amerike o prenovi programa sodelovanja na področju visokošolskega ter poklicnega izobraževanja in usposabljanja (2001–2005), odobrenega s Sklepom Sveta 2001/196/ES (15);

               13.

               projekti, ki se lahko financirajo na podlagi določb sporazuma med Evropsko skupnostjo in vlado Kanade o prenovi programa sodelovanja na področju visokošolskega izobraževanja in usposabljanja (2001–2005), odobrenega s Sklepom Sveta 2001/197/ES (16);

               14.

               program za spodbujanje razvoja evropskih avdiovizualnih del (MEDIA Plus – razvoj, razširjanje in promocija) (2001–2006), odobren s Sklepom Sveta 2000/821/ES (17);

               15.

               program usposabljanja za strokovnjake v industriji evropskih avdiovizualnih programov (usposabljanje MEDIA) (2001–2006), odobren s Sklepom št. 163/2001/ES Evropskega parlamenta in Sveta (18);

               16.

               večletni program za učinkovito vključevanje informacijskih in komunikacijskih tehnologij (IKT) v sisteme izobraževanja in usposabljanja v Evropi („program e-učenja“) (2004–2006), odobren z Odločbo št. 2318/2003/ES Evropskega parlamenta in Sveta (19);

               17.

               akcijski program Skupnosti za spodbujanje aktivnega evropskega državljanstva (državljanska udeležba) (2004–2006), odobren s Sklepom Sveta 2004/100/ES (20);

               18.

               akcijski program Skupnosti za spodbujanje ustanov, ki so na evropski ravni dejavne na področju mladih (2004–2006), odobren s Sklepom Evropskega parlamenta in Sveta št. 790/2004/ES (21);

               19.

               akcijski program Skupnosti za spodbujanje ustanov, ki so dejavne na evropski ravni ter podpirajo posebne dejavnosti na področju izobraževanja in usposabljanja (2004–2006), odobren s Sklepom št. 791/2004/ES Evropskega parlamenta in Sveta (22);

               20.

               akcijski program Skupnosti za spodbujanje ustanov, ki so na evropski ravni dejavne na področju kulture (2004–2006), odobren s Sklepom št. 792/2004/ES Evropskega parlamenta in Sveta (23);

               21.

               program za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami (Erasmus Mundus) (2004–2008), odobren s Sklepom št. 2317/2003/ES Evropskega parlamenta in Sveta (24);

               22.

               projekti, ki se lahko financirajo na podlagi določb sporazuma med Evropsko skupnostjo in Združenimi državami Amerike o prenovi programa sodelovanja na področju visokošolskega ter poklicnega izobraževanja in usposabljanja (2006-2013), odobrenega s Sklepom Sveta 2006/910/ES (25);

               23.

               projekti, ki se lahko financirajo na podlagi določb sporazuma med Evropsko skupnostjo in vlado Kanade o vzpostavitvi okvira sodelovanja na področju visokošolskega izobraževanja, usposabljanja in mladih (2006–2013), odobrenega s Sklepom Sveta 2006/964/ES (26);

               24.

               akcijski program na področju vseživljenjskega izobraževanja in usposabljanja „Lifelong Learning“ (2007–2013), odobren s Sklepom št. 1720/2006/ES Evropskega parlamenta in Sveta (27);

               25.

               program „Kultura“ (2007–2013), odobren s Sklepom št. 1855/2006/ES Evropskega parlamenta in Sveta (28);

               26.

               program „Evropa za državljane“, namenjen spodbujanju aktivnega evropskega državljanstva (2007–2013), odobren s Sklepom št. 1904/2006/ES Evropskega parlamenta in Sveta (29);

               27.

               program „Mladi v akciji“ (2007–2013), odobren s Sklepom št. 1719/2006/ES Evropskega parlamenta in Sveta (30);

               28.

               program podpore evropskemu avdiovizualnemu sektorju (MEDIA 2007) (2007–2013), odobren s Sklepom št. 1718/2006/ES Evropskega parlamenta in Sveta (31);

               29.

               akcijski program Erasmus Mundus (II) 2009-2013 za izboljšanje kakovosti visokošolskega izobraževanja in spodbujanje medkulturnega razumevanja s sodelovanjem s tretjimi državami, odobren s Sklepom št. 1298/2008/ES Evropskega parlamenta in Sveta (32);

               30.

               projekti s področja visokošolskega izobraževanja, ki se lahko financirajo na podlagi določb o pomoči državam v razvoju v Aziji ter o gospodarskem sodelovanju z njimi, odobreni v okviru Uredbe Sveta (EGS) št. 443/92 (33);

               31.

               projekti s področja visokošolskega izobraževanja in mladih, ki se lahko financirajo na podlagi določb instrumenta za predpristopno pomoč (IPA), vzpostavljenega z Uredbo Sveta (ES) št. 1085/2006 (34);

               32.

               projekti s področja visokošolskega izobraževanja, ki se lahko financirajo na podlagi določb evropskega sosedskega in partnerskega instrumenta, vzpostavljenega z Uredbo (ES) št. 1638/2006 Evropskega parlamenta in Sveta (35);

               33.

               projekti s področja visokošolskega izobraževanja, ki se lahko financirajo s finančnim instrumentom za razvojno sodelovanje, vzpostavljenim z Uredbo (ES) št. 1905/2006 Evropskega parlamenta in Sveta (36);

               34.

               projekti s področja visokošolskega izobraževanja in mladih, ki se lahko financirajo s finančnim instrumentom za sodelovanje z razvitimi državami ter drugimi državami in ozemlji z visokim dohodkom, vzpostavljenim z Uredbo Sveta (ES) št. 1934/2006 (37);

               35.

               projekti s področja visokošolskega izobraževanja, ki se lahko financirajo s sredstvi Evropskega razvojnega sklada v okviru izvajanja Sporazuma o partnerstvu med skupino afriških, karibskih in pacifiških držav na eni strani in Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 (Sklep Sveta 2003/159/ES (38)), kakor je bil spremenjen s sporazumom, podpisanim v Luxembourgu 25. junija 2005 (Sklep Sveta 2005/599/ES (39)).

         2.   V okviru upravljanja sklopov programov Skupnosti iz odstavka 1 bodo agenciji dodeljene naslednje naloge:

               (a)

               upravljanje celotnega življenjskega cikla projektov v okviru izvajanja programov Skupnosti, ki so ji dodeljeni, na osnovi letnega delovnega načrta, ki določa sklep o financiranju, kar zadeva subvencije in javna naročila na področjih izobraževanja, avdiovizualnih medijev in kulture in ga je sprejela Komisija, ali na osnovi posebnih odločitev Komisije o financiranju kot tudi za ta namen potrebnih nadzorov, s sprejemom primernih odločitev na podlagi pooblastila Komisije;

               (b)

               sprejemanje aktov o izvrševanju proračuna v prihodkih in odhodkih in na osnovi pooblastila Komisije za izvajanje nekaterih ali vseh postopkov, potrebnih za upravljanje programov Skupnosti, in zlasti postopkov za dodeljevanje subvencij in javnih naročil;

               (c)

               zbiranje, analiza in prenos Komisiji vseh informacij, ki so potrebne za usmerjanje izvajanja programov Skupnosti;

               (d)

               vzpostavitev informacijske mreže na ravni Skupnosti o izobraževanju v Evropi (Eurydice) za zbiranje, analizo in širjenje informacij ter za pripravo študij in objav.

         3.   Komisija lahko po prejetju mnenja Odbora za izvajalske agencije agenciji dodeli izvajanje nalog enake narave v okviru drugih programov Skupnosti na področjih izobraževanja, avdiovizualnih medijev in kulture, ki so določeni v odstavku 1, v smislu člena 2 Uredbe (ES) št. 58/2003.
   4.   Sklep Komisije o prenosu pooblastil natančno določa skupek nalog, ki so dodeljene agenciji, in je prilagojen glede na dodatne naloge, ki bi lahko bile dodeljene agenciji. Sklep je informativno poslan Odboru za izvajalske agencije.
   Člen 5
   Organizacijska sestava
   1.   Agencijo upravljata pripravljalni odbor in direktor, ki ju imenuje Komisija.
   2.   Člani pripravljalnega odbora so imenovani za dve leti.
   3.   Direktor agencije je načeloma imenovan za štiri leta. Pri njegovem mandatu se upošteva predvidena dolžina izvajanja programov Skupnosti, katerih upravljanje je zaupano izvajalski agenciji.
   Člen 6
   Subvencije
   Agencija za svoje delovanje ne glede na druge prihodke prejme subvencijo iz splošnega proračuna Evropske unije ter sredstva Evropskega razvojnega sklada. Ta subvencija in sredstva se črpajo iz finančnih sredstev, dodeljenih zadevnim programom iz člena 4(1) in po potrebi iz sredstev drugih programov Skupnosti, ki jih izvaja agencija v skladu s členom 4(3).
   Člen 7
   Nadzor in poročilo o izvajanju
   Agencija je pod nadzorom Komisije in mora redno poročati o izvajanju programov, ki so ji dodeljeni, na način in tako pogosto, kakor je določeno v aktu o prenosu pooblastil.
   Člen 8
   Izvrševanje operativnega proračuna
   Agencija izvršuje svoj operativni proračun v skladu z določbami Uredbe (ES) št. 1653/2004.
   Člen 9
   Razveljavitev
   Sklep 2005/56/ES se razveljavi.

      Sklicevanja na razveljavljeni sklep se razumejo kot sklicevanja na ta sklep.
      V Bruslju, 20. aprila 2009

            Za Komisijo

         Ján FIGEĽ

            Član Komisije

      (1)  UL L 11, 16.1.2003, str. 1.

      (2)  UL L 24, 27.1.2005, str. 35.

      (3)  UL L 297, 22.9.2004, str. 6.

      (4)  UL L 375, 23.12.1989, str. 11.

      (5)  UL L 321, 30.12.1995, str. 25.

      (6)  UL L 321, 30.12.1995, str. 33.

      (7)  UL L 28, 3.2.2000, str. 1.

      (8)  UL L 146, 11.6.1999, str. 33.

      (9)  UL L 117, 18.5.2000, str. 1.

      (10)  UL L 63, 10.3.2000, str. 1.

      (11)  UL L 12, 18.1.2000, str. 1.

      (12)  UL L 306, 7.12.2000, str. 1.

      (13)  UL L 311, 12.12.2000, str. 1.

      (14)  UL L 120, 8.5.1999, str. 30.

      (15)  UL L 71, 13.3.2001, str. 7.

      (16)  UL L 71, 13.3.2001, str. 15.

      (17)  UL L 336, 30.12.2000, str. 82.

      (18)  UL L 26, 27.1.2001, str. 1.

      (19)  UL L 345, 31.12.2003, str. 9.

      (20)  UL L 30, 4.2.2004, str. 6.

      (21)  UL L 138, 30.4.2004, str. 24.

      (22)  UL L 138, 30.4.2004, str. 31.

      (23)  UL L 138, 30.4.2004, str. 40.

      (24)  UL L 345, 31.12.2003, str. 1.

      (25)  UL L 346, 9.12.2006, str. 33.

      (26)  UL L 397, 30.12.2006, str. 14.

      (27)  UL L 327, 24.11.2006, str. 45.

      (28)  UL L 372, 27.12.2006, str. 1.

      (29)  UL L 378, 27.12.2006, str. 32.

      (30)  UL L 327, 24.11.2006, str. 30.

      (31)  UL L 327, 24.11.2006, str. 12.

      (32)  UL L 340, 19.12.2008, str. 83.

      (33)  UL L 52, 27.2.1992, str. 1.

      (34)  UL L 210, 31.7.2006, str. 82.

      (35)  UL L 310, 9.11.2006, str. 1.

      (36)  UL L 378, 27.12.2006, str. 41.

      (37)  UL L 405, 30.12.2006, str. 41; popravljena različica v UL L 29, 3.2.2007, str. 16.

      (38)  UL L 65, 8.3.2003, str. 27.

      (39)  UL L 209, 11.8.2005, str. 26.


title: Sklep Sveta (EU) 2016/554 z dne 5. aprila 2016 o imenovanju devetih članov Odbora regij na predlog Francoske republike

text:
               9.4.2016

               SL

               Uradni list Evropske unije

               L 95/15

         SKLEP SVETA (EU) 2016/554
   z dne 5. aprila 2016
   o imenovanju devetih članov Odbora regij na predlog Francoske republike
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 305 Pogodbe,
   ob upoštevanju predloga francoske vlade,
   ob upoštevanju naslednjega:

               (1)

               Svet je 26. januarja 2015, 5. februarja 2015 in 23. junija 2015 sprejel sklepe (EU) 2015/116 (1), (EU) 2015/190 (2) in (EU) 2015/994 (3) o imenovanju članov in nadomestnih članov Odbora regij za obdobje od 26. januarja 2015 do 25. januarja 2020.

               (2)

               Zaradi konca mandatov Clauda GEWERCA, Annabelle JAEGER, Charlesa MARZIANIJA, Pierricka MASSIOTA, Renéja SOUCHONA in Bernarda SOULAGEA se je sprostilo šest mest članov Odbora regij.

               (3)

               Zaradi konca mandatov, na podlagi katerih so bili predlagani François DECOSTER (Conseiller régional du Nord-Pas-de-Calais), Pascal MANGIN (Conseiller régional d'Alsace) in Stéphan ROSSIGNOL (Conseiller régional du Languedoc-Roussilon), so se sprostila tri mesta članov Odbora regij –

         SPREJEL NASLEDNJI SKLEP:
   Člen 1
   Za preostanek mandata, ki se izteče 25. januarja 2020, se v Odbor regij imenujejo kot člani:

               —

               Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               Christophe CLERGEAU, Conseiller régional du Conseil régional Pays-de-la-Loire,

               —

               François DECOSTER, Vice-président du Conseil régional Nord-Pas-de-Calais-Picardie (sprememba mandata),

               —

               Mélanie FORTIER, Conseillère régionale du Conseil régional Centre-Val-de-Loire,

               —

               Pascal MANGIN, Conseiller régional du Conseil régional Alsace-Champagne-Ardenne-Lorraine (sprememba mandata),

               —

               Marie-Antoinette MAUPERTUIS, Conseillère exécutive de la Collectivité territoriale de Corse,

               —

               Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (sprememba mandata),

               —

               Thierry SOLERE, Conseiller régional du Conseil régional Ile-de-France.

         Člen 2
   Ta sklep začne veljati na dan sprejetja.

      V Bruslju, 5. aprila 2016

            Za Svet

            Predsednik

         A.G. KOENDERS

      (1)  Sklep Sveta (EU) 2015/116 z dne 26. januarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 20, 27.1.2015, str. 42).

      (2)  Sklep Sveta (EU) 2015/190 z dne 5. februarja 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 31, 7.2.2015, str. 25).

      (3)  Sklep Sveta (EU) 2015/994 z dne 23. junija 2015 o imenovanju članov in nadomestnih članov Odbora regij za obdobje od 26. januarja 2015 do 25. januarja 2020 (UL L 159, 25.6.2015, str. 70).